የአዳማ ኢንዱስትሪ ፓርክ የመጀመሪያ ምዕራፍ ግንባታ ሊጀመር ነው
በ125 ሚሊየን የአሜሪካ ዶላር ለሚከናወነው የመጀመሪያው ምዕራፍ ግንባታ ኮርፖሬሽኑ ከቻይናው ሲሲኢሲሲ ኮስትራክሽን ድርጅት ጋር ስምምነት ተፈራርሟል።በግንባታው ላይ ኤም ኤች ኩባንያ በአማካሪነት የሚሳተፍ ይሆናል።የኮርፖሬሽኑ ሥራ አስፈጻሚ አቶ ሲሳይ ገመቹ በዚሁ ወቅት እንዳሉት፥ የፓርኩ ግንባታ የመሳሪያዎች ማምረቻ፣ ጨርቃ ጨርቅና ላይነን ፋብሪካ ዞን በሚል በሁለት ዞን የተከፈለ ሲሆን ግንባታው ከሚቀጥለው ሳምንት ጀምሮ ይካሄዳል።በሚቀጥሉት ዘጠኝ ወራትም ግንባታው ተጠናቆ ለባለሃብቶችና ለኢንቨስተሮች ይተላለፋል ብለዋል።በውስጡ የሚኖሩ ሼዶች ግንባታ በስድት ወራት እንዲሁም የመሰረተ ልማቶች ዝርጋታዎች በ9 ወራት እንደሚጠናቀቁም ነው ያስረዱት።”ድርጅቱ የሀዋሳ ኢንዱስትሪ ፓርክን በጥሩ ሁኔታ እየገነባ ነው” ያሉት ስራ አስፈጻሚው፥ የአዳማውን ለመገንባትም ጨረታ ወጥቶ ውድድር መደረጉን ጠቅሰዋል።በሀዋሳ ኢንዱስትሪ ፓርክ እንደተደረገው ሁሉ በዚህኛው ግንባታም የተወሰኑ ኢንቨስተሮችን ይዘን ገብተናል ያሉት አቶ ሲሳይ፥ የአልሚዎቹን ፍላጎት መሰረት አድርጎ ግንባታው ይከናወናል ብለዋል።የፓርኩ ግንባታ የባቡር መስመሩ የሚያልፍበትና ለአዲስ አበባ ቅርብ በመሆኑ ጠቀሜታው የጎላ እንደሆነም ጠቅሰዋል።የድርጅቱ ጀነራል ማናጀር ሚስተር አለን ሊ በበኩላቸው፥ የፓርኩ ግንባታ በስምምነቱ መሰረት በተቀመጠው ቀነ ገደብ ይጠናቀቃል ብለዋል።ከሀዋሳ ኢንዱስትሪ ፓርክ ግንባታ በርካታ ልምዶችን በመውሰድ የአዳማ ኢንዱስትሪ ፓርክ ግንባታም በከፍተኛ ጥራትና ጥንቃቄ እንደሚከናወን አረጋግጠዋል።የኢትዮጵያ መንግስት የኢንዱስትሪ ፓርኮችን በመገንባት በኩል ያለውን ጠንካራ አቋምም አድንቀዋል።የፓርኩ ግንባታ በ100 ሄክታር መሬት ላይ የሚከናወን መሆኑን የኮርፖሬሽኑ መረጃ ያመለክታል ሲል ኢዜአ ዘግቧል።(ፋብኮ)